บขส.มอบส่วนลดค่าโดยสารร้อยละ 10 ให้ประชาชนที่เดินทางตามมาตรการ ไปก่อน - กลับทีหลัง ในช่วงเทศกาลปีใหม่ พร้อมเปิดให้บริการตรวจเช็คสภาพรถให้กับประชาชนฟรี
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า ในช่วงเทศกาลปีใหม่ 2566 บขส. ได้เตรียมความพร้อมรองรับการเดินทางในช่วงเทศกาลปีใหม่ 2566 และได้เปิดให้ผู้โดยสารสามารถจองตั๋วโดยสารล่วงหน้าฯ ได้แล้ว ที่ช่องทางออนไลน์ (Application : E-Ticket, Website : www.transport.co.th) เคาน์เตอร์เซอร์วิส, ตัวแทนจำหน่ายตั๋ว บขส. และช่องจำหน่ายตั๋วของ บขส. ณ สถานีเดินรถทั่วประเทศ  ทั้งนี้บขส.ยังคงมาตรการ ป้องกันและเฝ้าระวังการแพร่ระบาดCOVID-19 อย่างเคร่งครัด ทั้งในสถานีขนส่งฯ และบนรถโดยสาร รวมทั้งได้เน้นย้ำไปยังพนักงาน บขส. และผู้ประกอบการรถร่วมฯ ดูแลเรื่องความปลอดภัย ตรวจสภาพความพร้อมของรถโดยสาร พนักงานขับรถ ก่อนออกเดินทาง นอกจากนี้ บขส. ยังได้จัดกิจกรรมพิเศษเพื่อมอบเป็นของขวัญปีใหม่ 2566 ตามนโยบายกระทรวงคมนาคม โดยการจัดโปรโมชั่น “Happy New Year 2023 ลด 10% ไปก่อน - กลับทีหลัง” มอบส่วนลดค่าโดยสาร 10% ให้กับผู้โดยสารที่ซื้อตั๋วโดยสาร ผ่านระบบออนไลน์ (Application : E-Ticket , Website: www.transport.co.th) เดินทางระหว่างวันที่ 21-27 ธันวาคม 2565 และ วันที่ 3-9 มกราคม 2566 ทุกเส้นทางภายในประเทศ และสมาชิก บขส.Card เมื่อซื้อตั๋วโดยสารผ่านช่องทางออนไลน์ เดินทางในเดือนธันวาคมนี้ รับเพิ่มทันทีคะแนนสะสมคูณ 2 ควบคู่การเปิดให้บริการตรวจเช็คสภาพความพร้อมของรถยนต์ก่อนออกเดินทางให้กับประชาชนทั่วไป โดยไม่คิดค่าใช้จ่าย ตั้งแต่วันที่ 19 – 29 ธันวาคม 2565 เวลา 08.30 – 16.00 น. ณ ศูนย์ซ่อมบำรุงและตรวจสภาพรถ บขส. (รังสิต) ผู้ที่สนใจสามารถสอบถามรายละเอียดเพิ่มเติมได้ที่ โทรศัพท์ 02 901 2338